钦定古今图书集成/明伦汇编/官常典/第551卷 > 王舒
## 钦定古今图书集成/明伦汇编/官常典/第551卷 > 王舒

按《晋书》本传：“舒字处明，丞相导之从弟也。父会，侍御
史。舒少为从兄敦所知，以天下多故，不营当时名，恒
处私门，潜心学植。年四十馀，州礼命太傅辟，皆不就。
及敦为青州，舒往依焉。时敦被征为秘书监，以寇难
路险，轻骑归洛阳，委弃公主。时辎重金宝甚多，亲宾
无不竞取，惟舒一无所眄，益为敦所赏。及元帝镇建”
康，因与诸父兄弟俱渡江委质焉。参镇东军事，出补
溧阳令。明帝之为东中郎将，妙选上佐，以舒为司马，
转后将军，宣城公褚裒谘议参军，迁军司，固辞不受。
裒镇广陵，复以舒为车骑司马。频领望府，咸称明练。
裒薨，遂代裒镇。除北中郎将，监青徐二州军事。顷之，
征国子博士，加散骑常侍，未拜，转少府。太宁初，徙廷
尉。敦表舒为鹰扬将军、荆州刺史，领护南蛮校尉、监
荆州沔南诸军事。及敦败，王含父子俱奔舒，舒遣军
逆之，并沉于江。进都督荆州、平西将军、假节。寻以陶
侃代舒，迁舒为安南将军、广州刺史。舒疾病，不乐越
岭，朝议亦以其有功，不应远出，乃徙为湘州刺史，将
军、都督、持节如故。征代邓攸为尚书仆射。时将征苏
峻，司徒王导欲出舒为外援，乃授抚军将军、会稽内
史，秩中二千石。舒上疏辞以父名，朝议以字同音异，
于礼无嫌，舒复陈音虽异而字同，求换他郡，于是改
“会”字为“郐”，舒不得已而行。在郡二年，而苏峻作逆，乃
假舒节、都督，行扬州刺史事。时吴国内史庾冰弃郡
奔舒，舒移告属县，以吴王师虞𩦎为军司，御史中丞
谢藻行龙骧将军，监前锋征讨军事，率众一万，与庾
冰俱渡浙江。前义兴太守顾众、护军参军顾飏等，皆
起义军以应舒。舒假众扬威将军，督护吴中军事，飏
监晋陵军事，于御亭筑垒。峻闻舒等起兵，乃赦庾亮
诸弟，以悦东军。舒率众次郡之西江为冰，藻后继。冰
飏等遣前锋进据无锡，遇贼将张健等数千人，交战
大败，奔还御亭，复自相惊扰，冰飏等并退于钱唐。藻
守嘉兴，贼遂入吴，烧府舍，掠诸县，所在涂地。舒以轻
进奔败，斩二军主者，免冰飏督护，以白衣行事。更以
顾众督护吴晋陵军，屯兵章埭。吴兴太守虞潭率所
领讨健，屯乌苞亭，并不敢进。时暴雨大水，贼管商乘
船旁出，袭潭及众，潭等奔败。潭还保吴兴，众退守钱
唐。舒更遣将军陈孺率精锐千人，增戍海浦，所在筑
垒。或劝舒宜还都，使谢藻守西陵，扶海立栅。舒不听，
留藻守钱唐，使众飏守紫壁。于是贼转攻吴兴，潭诸
军复退。贼复掠东迁、馀杭、武康诸县，舒遣子允之行
扬烈将军，与将军徐逊、陈孺及扬烈司马朱焘以精
锐三千轻激贼于武康，出其不意，遂破之，斩首数百
级，贼悉委舟步走。允之收其器械，进兵助潭。时贼韩
晃既破宣城，转入故鄣长城。允之遣朱焘、何准等击
之，战于湖。潭以强弩射之，晃等退走，斩首千馀级，纳
降二千人，潭由是得保郡。是时临海、新安诸山县并
反应贼，舒分兵悉讨平之。会陶侃等至京都，舒、潭等
并以屡战失利，移书盟府，自贬去节。侃遣使敦喻，不
听。及侃立行台，上舒监浙江东五郡军事，允之督护
吴郡、义兴晋陵三郡征讨军事。既而晃等南走，允之
追蹑于长塘西，复大破之。贼平，以功封彭泽县侯。寻
卒官。赠车骑大将军、仪同三司，谥曰穆。长子《晏之》